Liverpool ferm viċin l-akkwist ta' Thiago Alcantara Liverpool jinsabu ferm viċin li jakkwistaw lill-midfielder ta' 29 sena ta' Bayern Munich Thiago Alcantara. Iċ-champions Ġermanizi jridu s-somma ta' £32 miljun għal dan il-player Spanjol, li ilu jilgħab mal-Bavarjani għal seba' staġuni fejn rebaħ kull unur possibbli fil-Ġermanja. Jidher li n-negozjati bejn iż-żewġ naħat jinsabu fi stadju avvanzat. Huwa mifhum li Liverpool iridu jħallsu din is-somma bil-mod il-mod iktar milli f'kolp wieħed matul dan is-sajf. Il-kuntratt ta' Alcantara ma' Bayern Munich jiskadi s-sena d-dieħla u taħdidiet rigward kuntratt ġdid jidhru li jinsabu mbiegħda. Madankollu, bosta huma tal-fehma li Alcantara ma jidħolx eżatt fil-mudelli ta' players li s-soltu r-Reds jakkwistaw b'Fenway Sports Group jippreferu iktar li jingaġġaw players żgħażagħ li jkunu mistennija li jħallu l-marka fil-futur. Barra minn hekk, Alcantara, riesaq lejn l-aħħar snin tal-karriera tiegħu. Iżda l-manager ta' Liverpool Jurgen Klopp jidher li jrid bis-saħħa lil dan il-player imwieled fil-Brażil iżda b'passaport Spanjol. Huwa jista' jkun qed jaffaċċja l-isfida ta' Barcelona hekk kif dawn għandhom għażla li jerġgħu jakkwistaw lill-player għas-somma ta' £22.5 miljun f'dik li hija magħrufa bħala buy-back clause . Alcantara lagħab 35 partita għal Bayern Munich matul l-aħħar staġun, fejn skorja tliet goals. Huwa previst li r-Reds ma jagħmlux ħafna akkwisti matul dan is-sajf l-aktar minħabba l-fatt li l-ewwel 11 tal-club jidhru li laħqu ċertu momentum kif ukoll minħabba l-impatt finanzjarju li ħalliet il-coronavirus fuq il-club.